Kedves Kolléga!

Ahogy előző levelünkben jeleztük, november 18-án, részt vettünk egy egyeztetésen az Orvosegyetemek Szakszervezeti Szövetségének (OSZSZ) képviseletében, ahol az egészségügyi szolgálati törvénnyel és a  végrehajtási rendelet tervezetről mondhattuk el véleményünket.

Az egyeztetésen az Összefogás az Egészségügyért akciószövetség tagjain kívül, melynek tagja az OSZSZ, részt vettek a kamarák, a Rezidens Szövetség, a Kórház Szövetség és más érdekvédelmi szervezetek is.

A hozzászólásokból egyértelműen kiderült, a szakma - munkavállalók és munkaadók egyaránt - több ponton sérelmezi a törvényt. Minden hozzászóló jelezte, hogy a törvény bevezetésének ideje rendkívül rossz, hiszen a koronavírus járvány miatt leterhelt egészségügyi dolgozók között bizonytalanság és bizalmatlanság alakult ki a törvény miatt.

Az akciószövetség tagjai és a Magyar Orvosi Kamara is kiemelte, hogy alkotmányt és nemzetközi szerződéseket sért a törvény, szerzett jogokat vesz el, és jelentősen korlátozza a munkavállalói érdekképviseletet. Az 1+1 év kirendelhetőséget, a Munka törvénykönyvében megengedett évi 44 napban maximalizáltatnánk, pontosabban meghatározott feltételek mellett.

Az akciószövetség számításai szerint, fennáll annak a lehetősége, ha törvény és a végrehajtási rendelet jelen formájában érvényben marad, hogy a szakdolgozók keresete, a pótlékok rendszerének átalakításával csökkenhet. Dr. Berki Zoltán, az OSZSZ elnöke hangsúlyozta, hogy a törvény nem ad semmit pluszt az egészségügyben dolgozó műszaki- gazdasági- és adminisztratív dolgozóknak, illetve nem látjuk mi szükség van az egészségügyi dolgozók és családtagjaik összes adatának központi, kormányzati nyilvántartására.

A munkaadókat képviselő szervezetek is elmondták, valóban az a tapasztalatuk a munkavállalóik körében, amit a szakszervezeti oldal elmondott. Bizonytalanság és félelem van a dolgozók között, akik nem értik, hogy mi szükség van egy új törvény ilyen gyors bevezetésére. Emellet a munkaadóknak is hatalmas feladat a járvány közepette az új törvényi előírásoknak való megfelelésre felkészülés. Ezért kérik a törvény bevezetésének elhalasztását április végéig. Ezzel minden érdekképviselet egyetértett.

A Rezidens Szövetség ismertette felmérésének az eredményét, miszerint a jelenleg képzésüket folytató rezidensek jelentős része a képzés felfüggesztését tervezi, vagy a képzés eddigi díjának visszafizetését vállalva külföldre távozna, amennyiben a törvény a mostani formájában marad .

Az OSZSZ és az akciószövetség többi tagja szerint, egy törvényt nem lehet felülírni kormányrendeletekkel, ez ismét alkotmánysértő. Ezért kértük a törvény módosítását.

A kormány részéről először Dr. Horváth Ildikó egészségügyi államtitkár válaszolt. Kérte, hogy adjuk át a kormány köszönetét az egészségügyi dolgozók áldozatos munkájáért. Elmondta, hogy továbbra is tervezik ebben a körben folytatni a társadalmi egyeztetést.

Latorcai Csaba közigazgatási államtitkár jelezte, hogy a törvény módosítása nincs tervben, de a kormány nyitott a vitatott részeket rendeletek útján módosítani. A gazdasági-, műszaki- és adminisztratív dolgozók illetményéről pedig azért nem rendelkezik a törvény, mert így egyéni alkuk keretében lehetséges a magasabb bért kiharcolnia a munkavállalónak. Kérte, hogy a jelenlévők november 19. munkaidő végéig elküldeni az egyeztetésen elhangzott javaslataikat.

Az Összefogás az Egészségügyért akciószövetség természetesen ezt meg tette, hiszen mi hetek óta azon dolgozunk jogászokkal és más szakértőkkel együtt, hogy a kormány asztalára le tudjuk tenni a kidolgozott javaslatainkat.

Bizakodásra ad okot, hogy a kormányzat egy lépést hátra lépett, és mi pedig egyet előre, így elindulhatott a társadalmi párbeszéd. Azonban az igazi eredmények akkor lesznek mérhetőek ha megjelent a kormányrendelet és abban szerepelnek az általunk kért-javasolt változtatások.